***Obrazloženje općeg dijela izvještaja o polugodišnjem izvršenju financijskog plana 2023.***

**Sveučilište u Zadru**

Zakonom o proračunu (»Narodne novine«, broj 144/21.) članak 86. propisano je podnošenje polugodišnjeg i godišnjeg izvještaja o izvršenju financijskog plana proračunskog korisnika. Sveučilište u Zadru dužno je do 31. srpnja tekuće proračunske godine dostaviti upravljačkom tijelu na usvajanje prijedlog polugodišnjeg izvještaja o izvršenju financijskog plana za razdoblje od 01.01.-30.06. tekuće godine.

Na temelju članka 76. stavka 3. i članka 81. stavka 3. Zakona o proračunu (»Narodne novine«, broj 144/21.) ministar financija donosi PRAVILNIK O POLUGODIŠNJEM I GODIŠNJEM IZVJEŠTAJU O IZVRŠENJU PRORAČUNA I FINANCIJSKOG PLANA. Pravilnikom o polugodišnjem i godišnjem izvještaju o izvršenju proračuna i financijskog plana (u daljnjem tekstu: Pravilnik) propisuje se izgled, sadržaj, obveznici izrade, način i rokovi podnošenja, donošenja i objave polugodišnjeg i godišnjeg izvještaja o izvršenju proračuna i financijskog plana.

Polugodišnji izvještaj o izvršenju financijskog plana Svučilišta u Zadru za razdoblje od 01.01. do 30.06.2023.godine sastavljen je na temelju sadržaja propisanog Zakonom o proračunu (»Narodne novine«, broj 144/21.) članak 81. do 85. budući da u trenutku izrade Polugodišnjeg izvještaja o izvršenju financijskog plana Pravilnik o polugodišnjem i godišnjem izvještaju proračuna i financijskog plana nije usvojen te je dostupan samo Prijedlog Pravilnika o polugodišnjem i godišnjem izvještaju proračuna i financijskog plana.

Godišnji izvještaj o izvršenju proračuna podnosi se sukladno odredbama Zakona o proračunu (NN 87/08, 136/12, 15/15) i Pravilnika o polugodišnjem i godišnjem izvještaju o izvršenju proračuna (NN 24/13 i 102/17, 1/20 i 147/20).

Polugodišnji izvještaj o izvršenju financijskog plana Sveučilišta u Zadru za 2023. godinu sadrži:

1. Opći dio polugodišnjeg izvještaja o izvršenju financijskog plana:

- sažetak A. Računa prihoda i rashoda i B. Računa financiranja

A. Račun prihoda i rashoda iskazuje se u sljedećim tablicama:

• Prihodi i rashodi prema ekonomskoj klasifikaciji

• Prihodi i rashodi prema izvorima financiranja

• Rashodi prema funkcijskoj klasifikaciji.

B. Račun financiranja iskazuje se u slijedećim tablicama:

• Račun financiranja prema ekonomskoj klasifikaciji

• Račun financiranja prema izvorima financiranja

- obrazloženje općeg dijela izvještaja o izvršenju financijskog plana Sveučilišta u Zadru

2. Posebni dio polugodišnjeg izvještaja o izvršenju financijskog plana

• Izvršenje po ekonomskoj klasifikaciji

• Izvršenje po programskoj klasifikaciji

• Izvršenje po izvorima financiranja

- obrazloženje posebnog dijela izvještaja o izvršenju financijskog plana Sveučilišta u Zadru

3. Izvještaj o korištenju sredstava fondova Europske unije

4. Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova.

U izvještajnom razdoblju ukupni prihodi i primici Sveučilišta u Zadru ostvareni su u visini od 14.066.284 €, dok su ukupni rashodi i izdaci realizirani u visini od 15.503.136,29 €.

Višak rashoda nad ostvarenim prihodima pokriven je donosom neutrošenih sredstava iz prethodnog razdoblja u iznosu 4.824.001,00 €. Navedeni donos sastoji se od neutrošenih vlastitih i namjenskih sredstava, te sredstava koja nisu utrošena unutar projekata. Također su ostala neutrošena sredstva nadležnog Ministarstva za obnovu objekata u visokom obrazovanju, sistematske preglede i neutrošena sredstva programskog financiranja za znanost.

1. **Prihodi**

Ukupni prihodi Sveučilišta u Zadru za razdoblje od 1.1.-30.6.2023. godine iznose 14.066.284 € što je 50% plana, te 6% manje u odnosu na isto razdoblje prethodne godine.

Prihodi se sastoje od prihoda poslovanja i prihoda od nefinancijske imovine.

* 1. **Prihodi poslovanja**

Prihodi poslovanja Sveučilišta u Zadru sadrže prihode od pomoći iz inozemstva i od subjekata unutar općeg proračuna (pomoći iz EU, Europski socijalni fond, Europski fond ERDF, međunarodne organizacije, prijenosi između proračunskih korisnika istog proračuna…), prihode od financijske imovine (kamate a'vista, pozitivne tečajne razlike), prihode od školarina, prihode od vlastitih usluga i prodane robe, prihode od nadležnog Ministarstva, i ostalo.

Prihodi poslovanja za razdoblje 1.1.-30.6.2023. godine iznose 14.065.537,12 €, što je 50% plana te 6% manje od istog razdoblja prethodne godine.

Najveći udio imaju prihodi od nadležnog Ministarstva u iznosu 10.953.224,68 € odnosno 46% plana. Također, značajan udio imaju prijenosi sredstava proračunskih korisnika istog proračuna koji se uglavnom odnose na prijenos sredstava za EU projekte u iznosu 1.137.607,92 € odnosno 56% više od plana. Razlog povećanja je nemogućnost planiranja točnog iznosa prijenosa sredstava prema Naputku nadležnog Ministarstva.

Također, prihodi od prodaje vlastitih usluga i robe imaju značajan udio u strukturi prihoda poslovanja, i to u iznosu 881.065,19 € odnosno 75% plana. Isti su veći za 53% izvršenja istog razdoblja prethodne godine. Povećanje se u najvećem dijelu odnosi na prihode od smještaja studenata u novom studentskom domu.

Veće odstupanje u odnosu na izvršenje prethodne godine vidi se kod tekućih pomoći temeljem prijenosa EU sredstava iz proračuna JLPRSa, što se odnosi na EU projekt Stream koji je u ovoj godini ostvario prihod od 130.965,70 €.

* 1. **Prihodi od prodaje proizvedene dugotrajne imovine**

Prihodi od prodaje proizvedene dugotrajne imovine sadrže prihode od uplata za stambene objekte koje zaposlenici otplaćuju u manjim paušalnim iznosima. U razdoblju 1.1.-30.6.2023. godine iznose 746,50 € odnosno 56% plana.

1. **Rashodi**

Ukupni rashodi Sveučilišta u Zadru za razdoblje od 1.1.-30.6.2023. godine iznose 15.503.136,29 € što je 53% plana, te 5% više u odnosu na isto razdoblje prethodne godine.

Rashodi se sastoje od rashoda poslovanja i rashoda za nabavu nefinancijske imovine.

* 1. **Rashodi poslovanja**

Rashodi poslovanja Sveučilišta u Zadru sadrže rashode za zaposlene, materijalne rashode, financijske rashode, subvencije, pomoći dane u inozemstvo, isplata stipendija i subvencije prehrane i smještaja studenata.

Rashodi poslovanja za razdoblje 1.1.-30.6.2023. godine iznose 13.428.559,46 €, što je 51% plana te 11% više od istog razdoblja prethodne godine.

Najveći udio imaju rashodi za zaposlene u iznosu 9.677.609,88 € odnosno 46% plana. Također, značajan udio imaju materijalni rashodi u iznosu 2.893.149,19 € odnosno 74% plana te 6% više od istog razdoblja prethodne godine.

Veće odstupanje u odnosu na izvršenje prethodne godine vidi se kod izdataka za trošak električne energije iz izvora 43 ostali prihodi za posebne namjene, te naknade troškova osobama izvan radnog odnosa gdje povećanje iznosi 71% u odnosu na isto razdoblje prethodne godine.

* 1. **Rashodi za nabavu nefinancijske imovine**

Rashodi za nabavu nefinancijske imovine Sveučilišta u Zadru sadrže rashode za nabavu neproizvedene imovine, rashode za nabavu proizvedene imovine te rashode za dodatna ulaganja na nefinancijskoj imovini.

Rashodi za nabavu nefinancijske imovine za razdoblje 1.1.-30.6.2023. godine iznose 2.074.576,83 €, što je 83% plana te 23% manje od istog razdoblja prethodne godine.

Najveći udio imaju rashodi za dodatna ulaganja na nefinancijskoj imovini u iznosu 1.594.960,19 € odnosno 80% plana. Radi se o rashodima rekonstrukcije Tehničke škole u sklopu projekta „Sveučilišna znanstveno-nastavna infrastruktura za 21. stoljeće“.

Veće odstupanje u odnosu na izvršenje prethodne godine vidi se upravo kod rashoda za ulaganje u rekonstrukciju Tehničke škole i to na izvoru 12 Sredstva nacionalnog sufinanciranja odnosno sufinanciranje od strane nadležnog Ministarstva.

U Zadru, 18. srpnja 2023. Rektorica

Prof. dr. sc. Dijana Vican